N á v r h

Z á k o n

z ............... 2006,
ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov 

Národná rada Slovenskej republiky sa uzniesla na tomto zákone:

Čl. I 

Zákon č. 513/1991 Zb. Obchodný zákonník v znení zákona č. 264/1992 Zb., zákona č. 600/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 106/1995 Z. z., zákona Národnej rady Slovenskej republiky č. 171/1995 Z. z., zákona Národnej rady Slovenskej republiky č. 58/1996 Z. z., zákona Národnej rady Slovenskej republiky č. 317/1996 Z. z., zákona Národnej rady Slovenskej republiky č. 373/1996 Z. z., zákona č. 11/1998 Z. z., zákona č. 127/1999 Z. z., zákona č. 263/1999 Z. z., zákona č. 238/2000 Z. z., zákona č. 147/2001 Z. z., zákona č. 500/2001 Z. z., zákona č. 426/2002 Z. z., zákona č. 510/2002 Z. z., zákona č. 526/2002 Z. z., zákona č. 530/2003 Z. z., zákona č. 432/2004 Z. z. a zákona č. 315/2005 Z. z. sa mení a dopĺňa takto:  

1.	V § 2 ods. 3 sa na konci pripája táto veta: „Právnická osoba alebo fyzická osoba musí mať k nehnuteľnosti alebo jej časti, ktorej adresa je ako jej sídlo alebo miesto podnikania zapísaná v obchodnom registri alebo v živnostenskom registri, vlastnícke právo alebo užívacie právo, ktoré užívanie nehnuteľnosti alebo jej časti ako sídla alebo miesta podnikania nevylučuje.“. 

2.	§ 3a sa dopĺňa odsekom 3, ktorý znie : 
„(3) Údaje podľa odseku 1 a § 9 ods. 4 je podnikateľ povinný uvádzať aj na svojej internetovej stránke, ak ju má zriadenú.“. 

3.	V § 9 ods. 4 sa slová „vo vyrovnaní“ nahrádzajú slovami „v reštrukturalizácií“.

4.	V § 13 ods. 5 sa na konci vypúšťajú slová “zapísaný v obchodnom registri“.

5.	§ 27 sa dopĺňa odsekom 8, ktorý znie :
„(8) Ak je nesúlad medzi listinami zverejnenými v štátnom jazyku a listinami zverejnenými v inom ako štátnom jazyku, nemožno voči tretím osobám namietať znenie zverejnené v inom ako štátnom jazyku. Tretie osoby sa môžu odvolávať na znenie zverejnené v inom ako štátnom jazyku, ak zapísaná osoba nepreukáže, že tretím osobám bolo známe znenie zverejnené v štátnom jazyku.“. 
    
6.	V § 68 ods. 2 sa slová „ak sa zamietol návrh na vyhlásenie konkurzu pre nedostatok majetku, alebo ak bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty,“ nahrádzajú slovami „ak bolo konkurzné konanie zastavené pre nedostatok majetku, alebo ak bol konkurz zrušený pre nedostatok majetku,“.

7.	V § 68 ods. 3 písmeno d) znie:
„d) zastavením konkurzného konania pre nedostatok majetku, zrušením konkurzu pre nedostatok majetku alebo zrušením konkurzu po splnení konečného rozvrhu výťažku,“.

8.	V § 68 ods. 4 druhá veta znie: 
„Ak bolo konkurzné konanie zastavené pre nedostatok majetku alebo ak bol konkurz zrušený pre nedostatok majetku alebo ak po ukončení konkurzného konania nezostane spoločnosti žiaden majetok, vykoná súd na základe právoplatného rozhodnutia výmaz spoločnosti z obchodného registra.“.

9.	V § 68 sa odsek  6 dopĺňa písmenom g), ktoré znie:
„g) spoločnosť nespĺňa podmienky podľa § 2 ods. 3“.

10.	V § 68 ods. 9 sa slová „ak sa nepreukáže opak“ nahrádzajú slovami „ibaže ten, kto osvedčí právny záujem, preukáže pred rozhodnutím súdu o zrušení spoločnosti opak“.

11.	§ 68 sa dopĺňa odsekom 12, ktorý znie:
„(12) Ak súd rozhodol o zrušení spoločnosti s likvidáciou podľa § 68 ods. 6 písm. g), ako sídlo likvidovanej spoločnosti sa zapíše do obchodného registra adresa bydliska alebo sídla likvidátora, prípadne adresa jeho kancelárie, ak ide o osobu zapísanú do zoznamu správcov.“.

12.	V § 71 ods. 4 sa slová „zoznamu správcov podstaty vedeného podľa osobitného predpisu“ nahrádzajú slovami „zoznamu správcov vedeného podľa osobitného zákona“.

13.	V § 72 odsek 2 znie:
„(2) Ak likvidátor zistí predlženie alebo platobnú neschopnosť likvidovanej spoločnosti, podá návrh na vyhlásenie konkurzu v lehote ustanovenej osobitným zákonom; návrh podá v mene likvidovanej spoločnosti.“.

14.	V § 108 ods. 1 sa na konci vety dopĺňajú slová „ alebo 5 500 eur, ak je hodnota základného imania vyjadrená v eurách“.

15.	V § 109 ods. 1 sa na konci vety dopĺňajú slová „alebo 830 eur, ak je hodnota základného imania vyjadrená v eurách“.  

16.	V § 114 ods. 3 sa na konci pripája táto veta : „Ako spoločník sa vo vzťahu k tomuto obchodnému podielu do obchodného registra zapisuje ten, koho spomedzi seba určia tí, ktorým obchodný podiel spoločne patrí.“.

17.	V § 154 ods. 4 sa slovo „50“ nahrádza slovom „100“ a slová „všetkých akcionárov“ sa nahrádzajú slovami „dvoch tretín akcionárov“.

18.	V § 156 ods. 6 sa vypúšťa štvrtá veta.

19.	§ 163 sa dopĺňa odsekom 4, ktorý znie:
„(4) Ak sa má byť spoločnosť založená na základe výzvy na upisovanie akcií, môže zakladateľská zmluva alebo zakladateľská listina výslovne pripustiť možnosť účinného upisovania akcií, ak do konca lehoty vyhlásenej vo výzve na upisovanie akcií nedosiahne hodnota  upísaných akcií výšku navrhovaného základného imania, dosiahne však hodnotu základného imania ustanovenú zákonom. 

20.	V § 167 ods. 1 sa na konci pripájajú tieto slová „alebo zakladateľská zmluva alebo zakladateľská listina výslovne pripúšťa možnosť účinného upisovania akcií, ak do konca lehoty vyhlásenej vo výzve na upisovanie akcií, nedosiahne hodnota upísaných akcií výšku navrhovaného základného imania a hodnota upísaných akcií dosiahla najmenej hodnotu základného imania ustanovenú zákonom“.

21.	V § 171 ods. 2 sa slovo „zvýšenia“ nahrádza slovami „zmeny výšky“.

22.	V § 187 ods. 1 písm. b) sa slovo „dlhopisov“ nahrádza slovami „ prioritných dlhopisov alebo vymeniteľných dlhopisov.“.

23.	V § 187 ods. 2 sa na konci druhej vety dopĺňajú slová „alebo rozhodnutia, že prestáva byť verejnou akciovou spoločnosťou a stáva sa  súkromnou akciovou spoločnosťou“.  

24.	§ 192 sa dopĺňa odsekom 3, ktorý znie:
„(3) Predstavenstvo je povinné v správe o podnikateľskej činnosti spoločnosti a stave jej majetku uviesť celkovú sumu odmien, funkčných požitkov a ďalších výhod, ktoré boli poskytnuté členom predstavenstva a členom dozornej rady.“.

25.	V § 204 ods. 2 sa vypúšťa slovo „kótovaných“.

26.	§ 206 sa dopĺňa odsekom 4, ktorý znie:
„(4) Ak spoločnosť zvyšuje základné imanie výlučne peňažnými vkladmi a sú splnené podmienky podľa § 203 ods. 3, zvyšuje sa základné imanie splatením menovitej hodnoty upísaných akcií alebo jej časti upisovateľom podľa § 204 ods. 2. Predstavenstvo je povinné podať návrh na zápis zvýšenia základného imania do obchodného registra do 30 dní odo dňa uplynutia lehoty určenej uznesením valného zhromaždenia na splatenie menovitej hodnoty upísaných akcií alebo jej časti; odsek 3 sa nepoužije.“.

27.	V § 223 ods. 2 sa na konci druhej vety dopĺňajú slová „alebo 1 500 eur, ak je hodnota základného  imania vyjadrená v eurách“.
 
28.	V § 254 ods. 2 písmeno b) znie:
„b) zastavením konkurzného konania pre nedostatok majetku, zrušením konkurzu pre nedostatok majetku alebo zrušením konkurzu po splnení konečného rozvrhu výťažku,“.

29.	V § 369 odsek 1 znie :
„(1) Ak je dlžník v omeškaní so splnením peňažného záväzku alebo jeho časti, je povinný platiť z nezaplatenej sumy úroky z omeškania určené v zmluve, inak o 10% vyššie, než je základná úroková sadzba Národnej banky Slovenska platná k prvému dňu omeškania. V každom kalendárnom polroku, v ktorom trvá omeškanie dlžníka, je výška úrokov z omeškania závislá na výške základnej úrokovej sadzby Národnej banky Slovenska platnej pre prvý deň príslušného kalendárneho polroka.“.
 
30.	V § 668 odsek 3 znie :
„(3) Dĺžka výpovednej lehoty pri výpovedi danej v priebehu prvého roka trvania zmluvy je jeden mesiac, pri výpovedi danej v priebehu druhého roka je dva mesiace a ak zmluva trvá tri a viac rokov je výpovedná lehota tri mesiace. Zmluvné strany sa môžu dohodnúť na predĺžení výpovednej lehoty.“. 

31.	Za § 768d sa vkladá § 768e, ktorý znie:
„§ 768e
(1) Ak tento zákon hovorí o zastavení konkurzného konania pre nedostatok majetku, rozumie sa tým aj zamietnutie návrhu na vyhlásenie konkurzu pre nedostatok majetku a opačne.
(2) Ak tento zákon hovorí o zrušení konkurzu z dôvodu, že majetok úpadcu nestačí na úhradu výdavkov a odmenu správcu konkurznej podstaty, rozumie sa tým aj zrušenie konkurzu pre nedostatok majetku a opačne.
 (3) Ak je podnikateľ vo vyrovnaní, je povinný uvádzať svoje obchodné meno spolu s dodatkom „vo vyrovnaní.“.

32.	Slová „zamietnutím návrhu na vyhlásenie konkurzu pre nedostatok majetku“ vo všetkých tvaroch sa v celom texte zákona nahrádzajú slovami „zastavením konkurzného konania pre nedostatok majetku “ v príslušnom tvare.

33.	 Príloha vrátane nadpisu znie :

„Zoznam preberaných právnych aktov Európskych spoločenstiev a Európskej únie

1. Prvá smernica Rady 68/151/EHS z 9. marca 1968 o koordinácii ochranných opatrení, ktoré členské štáty vyžadujú od obchodných spoločností na ochranu záujmov spoločníkov a tretích osôb, v zmysle druhého odseku článku 58 zmluvy s cieľom zabezpečiť rovnocennosť týchto ochranných opatrení v rámci celého Spoločenstva (Ú. v. ES L 065, 14. 03. 1968).
2. Druhá smernica Rady 77/91/EHS z 13. decembra 1976 o koordinácii ochranných opatrení, ktoré členské štáty vyžadujú od obchodných spoločností na ochranu záujmov spoločníkov a tretích osôb, v zmysle druhého odseku článku 58 zmluvy, ak ide o zakladanie akciových spoločností, udržiavanie a zmenu ich základného imania, s cieľom dosiahnuť rovnocennosť týchto opatrení (Ú. v. ES L 026, 31. 01. 1977) v znení smernice Rady 95/1/ES z 23. 11. 1992 (Ú. v. ES L 347, 28. 11. 1992).
3. Tretia smernica Rady č. 78/855/EHS z 9. októbra 1978 o zlúčení a splynutí akciových spoločností vychádzajúca z článku 54 ods. 3 písm. g) zmluvy (Ú. v. ES L 295, 20. 10. 1978).
4. Šiesta smernica Rady 82/891/EHS zo 17. decembra 1982 o rozdelení akciových spoločností vychádzajúca z článku 54 ods. 3 písm. g) zmluvy (Ú. v. ES L 378, 31. 12. 1982).
5. Smernica Rady 86/653/EHS z 18.12.1986 o koordinácii právnych predpisov členských štátov týkajúcich sa samostatných obchodných zástupcov (Ú. v. ES L 382, 31.12 1986).
6. Jedenásta smernica Rady 89/666/EHS z 21. decembra 1989 o požiadavkách na sprístupnenie údajov týkajúcich sa pobočiek zriadených v určitom členskom štáte určitými druhmi obchodných spoločností, ktoré sa spravujú právom iného štátu (Ú. v. ES L 295, 30. 12. 1989).
7. Dvanásta smernica Rady 89/667/EHS z 21. decembra 1989 o spoločnostiach s ručením obmedzeným s jediným spoločníkom (Ú. v. ES L 395, 30. 12. 1989).
8. Smernica Rady 2000/35/EHS z 29. júna 2003 o boji proti omeškaným platbám v obchodných transakciách (Ú. v. ES L 200, 08. 08. 2000).
9. Smernica Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností (Ú. v. EÚ L 221, 4.9.2003 ).“.

Čl. II
Tento zákon nadobúda účinnosť 1.júla 2006 s výnimkou  bodov 2 a 5, ktoré nadobúdajú účinnosť 1.januára 2007.